**Príloha č.1**

**Rozsah zadania dokumentu STRATÉGIA ZNIŽOVANIA ENERGETICKEJ NÁROČNOSTI BUDOV VO VLASTNÍCTVE BSK – opis predmetu zákazky**

Zastupiteľstvo Bratislavského samosprávneho kraja (ďalej len „BSK“) schválilo dňa 03.10.2014 uznesením č. 56 – 71/ 2014 doplnenie Akčného plánu Úradu BSK pre implementáciu Programu hospodárskeho a sociálneho rozvoja Bratislavského samosprávneho kraja na roky 2014-2020 (ďalej len Akčný plán BSK) o projekt č. 66 s názvom *„Stratégia znižovania energetickej náročnosti budov vo vlastníctve BSK“* (ďalej len *Stratégia*) s povinnosťou spracovania dokumentu v termíne do 30.4.2015.

Úrad Bratislavského samosprávneho kraja chce prostredníctvom informačných ale aj praktických krokov naštartovať dlhodobý a udržateľný energetický rozvoj v regióne s cieľom znížiť energetickú náročnosť a dosiahnuť energetické úspory v kraji. Tieto záväzky vyplývajú župe aj z celospoločenskej európskej iniciatívy, ku ktorej pristúpila v rámci Dohovoru primátorov a starostov koncom minulého roka. Cieľom je zlepšiť kvalitu života obyvateľov princípom „3x20“ do roku 2020, čo znamená zníženie emisií CO2 o 20 percent, zvýšenie energetickej efektívnosti o 20 percent a využitie obnoviteľných zdrojov energie o 20 percent.

*Stratégia* bude ucelený strednodobý strategický dokument na r.2014-2020, ktorý definuje aktivity úradu Bratislavského samosprávneho kraja zamerané na zefektívnenie prevádzkových nákladov, znižovanie nákladov na energie a znižovanie emisií CO2. Spracováva sa aj v nadväznosti na pristúpenie kraja k celoeurópskej iniciatíve Dohovor primátorov a starostov. Úlohou dokumentu bude navrhnúť také opatrenia na šetrenie energiou, znižovanie energetickej náročnosti v celom energetickom hospodárstve budov BSK zavádzaním moderných technológií alebo výrazným stavebnotechnickými zmenami, či využitím obnoviteľných zdrojov energií v tých formách, ktoré budú ekonomicky únosné a prijateľné.

*Stratégia* bude zahŕňať prehľad nehnuteľností vo vlastníctve Bratislavského samosprávneho kraja a ich posúdenie z pohľadu perspektívy ekonomického užívania objektov, identifikáciou nákladovo efektívnych prístupov k obnove a modernizácií týkajúcej sa typu budovy s vyjadrením politiky a opatrení na podporu nákladovo efektívnej obnovy budov vrátane postupnej modernizácie budov. Posúdi potrebu pozície energetika v rámci štruktúry Úradu BSK, vyhodnotí možnosť využitia dostupných finančných mechanizmov na financovanie investičných zámerov na obnovu technologického zabezpečenia budov BSK (Elena, EPC, Jessica, MunSEFF a i.) a odporučí ich použitie v podmienkach BSK. V akčnom pláne navrhne etapizáciu jednotlivých navrhovaných krokov s ich časovou a finančnou náročnosťou. Súčasťou dokumentu bude evidenciou podložený odhad očakávaných úspor energie a ďalších prínosov z tejto obnovy budov do r. 2020 s cieľom postupného znižovania prevádzkových energetických nákladov a usmerňovania investičných rozhodnutí kraja pri spravovaní svojho majetku.

NÁVRHOVANÝ OBSAH DOKUMENTU:

1. Úvod
   1. cieľ dokumentu – prostredníctvom praktických opatrení navrhnúť optimálne riešenie na dosiahnutie zníženia prevádzkových nákladov na energie pre budovy v majetku BSK.
2. Východiská stratégie – nadväznosť na záväzné strategické materiály a ich plnenie
3. Analytická časť
   1. prehľad fondu budov BSK v členení podľa kategórií nehnuteľného majetku;
   2. analýza využiteľnosti fondu budov;
   3. fond budov BSK - základne parametre, prehľad o nákladoch na energie. Cieľom je vytvoriť ucelený obraz o budovách vo vlastníctve BSK, ich súčasného využitia;
   4. zhodnotenie potenciálu dosahovania energetických úspor (budovy s vysokým potenciálom dosiahnutia energetických úspor, budovy s nízkym potenciálom dosiahnutia energetických úspor, nedostatočne využité budovy, prebytočné budovy);
4. Strategická časť
   1. optimalizácia nákladov – návrh optimalizácie skladby nehnuteľného majetku vo vlastníctve BSK – návrh klasifikácie budov do kategórii prebytočný, potenciálny, vyhovujúci;
   2. prehľad nástrojov na znižovanie energetickej efektívnosti – ako napr. metóda EPC, prehľad EŠIF, ďalších využiteľných programov na spolufinancovanie navrhovaných aktivít a návrh ďalších vhodných nástrojov;
   3. návrh využitia vybraných nástrojov na znižovanie energetickej efektívnosti na vybraných budovách vo vlastníctve BSK;
   4. prehľad usmernení pri investičných rozhodnutiach rekonštrukčných prác s cieľom maximalizácie energetických úspor;
5. Akčný plán
   1. Návrh akčného plánu činností a úloh na docielenie strategických cieľov s etapizáciou krokov, časovou prioritizáciou a predbežným odhadom finančnej náročnosti na realizáciu;
   2. Návrh využitia dostupných investičných a finančných metód na jednotlivé navrhované činnosti s primárnou snahou o využitie externých finančných nástrojov.